बात इंद्राणी मुखर्जी की हो या फिर सुनंदा पुष्कर की, दोनों ही सुंदरता के इस पैमाने पर खरी उतरती थीं. सुंदर महिलाओं को लगता है कि वे अपनी स्मार्टनैस से हर मुकाम हासिल कर सकती हैं, इसीलिए उन की महत्त्वाकांक्षा बढ़ती जाती है. बहुत कुछ हासिल करने के बाद भी इंद्राणी मुखर्जी की महत्त्वाकांक्षा पूरी नहीं हुई थी. वह अपनी सगी बेटी को ही रास्ते का कांटा समझ कर वह अपराध कर बैठी जिसे छिपा पाना सरल नहीं था. उत्तर प्रदेश में घटी घटनाओं को देखें तो यह बात और भी अधिक पुख्ता होती है. मधुमिता शुक्ला हत्याकांड भी महत्त्वाकांक्षा के चलते ही हुआ था. मंच पर कविताएं सुनाने के दौरान मधुमिता की मुलाकात मंत्री अमरमणि त्रिपाठी से होती है. दोनों के बीच संबंध बनते हैं. मधुमिता अमरमणि से शादी करने का सपना देखने लगती है. इस के चलते ही वह गर्भवती हो जाती है. जब मधुमिता और अमरमणि शादी के करीब पहुंचते हैं तो अमरमणि की पहली पत्नी मधुमणि उस का कत्ल करा देती है. दोनों परिवार मधुमिता की महत्त्वाकांक्षा की भेंट चढ़ गए.